b'\n_START_ARTICLE_\nMonoteletstvo\n_START_PARAGRAPH_\nMonoteletstvo ali Monoteletizem  je kristolo\xc5\xa1ko u\xc4\x8denje, ki je nastalo v 7. stoletju zaradi vme\xc5\xa1avanja bizantinskih cesarjev v verska vpra\xc5\xa1anja. Oni so hoteli v dr\xc5\xbeavi vzpostaviti versko enotnost. Monofizitizem je bil sicer obsojen na Kalcedonskem vesoljnem cerkevenem zboru; to pa ni prineslo verskega miru, ki ga je cesar Justinijan hotel dose\xc4\x8di z odlokom 543, v katerem je ukazal enostransko obsodbo t.im. Treh poglavij. Temu pa zopet ni sledil pri\xc4\x8dakovani mir, ampak novi razkoli na Zahodu ter verski prepiri na Vzhodu. Zato je bil nujen koncil, ki ga je sklical cesar brez privolitve in sodelovanja pape\xc5\xbea, in sicer Drugi carigrajski koncil, \xc4\x8digar odloke je Vigilij nerad priznal, ker je kr\xc5\xa1\xc4\x8dansko enotnost \xc5\xa1e bolj omajal.\n_START_SECTION_\nVerski spori in koncili\n_START_PARAGRAPH_\nNa Vzhodu je bil monofizitizem zelo ukoreninjen \xe2\x80\x93 potuho mu je dajala tudi cesarica Teodora. Zato je carigrajski patriarh Sergij I. (610-638) sku\xc5\xa1al najti s podporo cesarja Heraklija (610-641) nekak\xc5\xa1no sporazumno re\xc5\xa1itev. Menil je, da sicer v Kristusu obstajata dve naravi (Bo\xc5\xbeja in \xc4\x8dlove\xc5\xa1ka), vendar samo ena volja._NEWLINE_Temu se je zoperstavil sveti Maksim Spoznavalec, ki je utemeljeval, da posamezna narava mora imeti tudi svojo lastno voljo. \xc4\x8ce bi namre\xc4\x8d sprejeli nauk, da je imel Kristus eno samo voljo, bi po tem logi\xc4\x8dno imel tudi eno samo (Bo\xc5\xbejo) naravo, ali pa bi njegova \xc4\x8dlove\xc5\xa1ka narava bila pomanjkljiva. Na ta na\xc4\x8din je monoteletstvo zopet vodilo v monofizitstvo._NEWLINE_Pape\xc5\xbe Martin (645-655) je tedaj sklical cerkveni pokrajinski zbor v Lateranu 649. Kjer so italijanski in afri\xc5\xa1ki \xc5\xa1kofje obsodili monoteletizem. Cesar Heraklij je pape\xc5\xbea zategadelj dal pregnati iz Rima na Krim. Maksima pa so kruto mu\xc4\x8dili: odsekali so mu desno roko in iztrgali jezik, da je izkrvavel. Kljub preganjanju je na koncu zmagalo tradicionalno u\xc4\x8denje, da ima namre\xc4\x8d Kristus dve naravi: Bo\xc5\xbejo in \xc4\x8dlove\xc5\xa1ko in prav tako dve volji, kakor tudi dve dejavnosti: Bo\xc5\xbejo in \xc4\x8dlove\xc5\xa1ko, ki sta med seboj usklajeni in si ne nasprotujeta._NEWLINE_To u\xc4\x8denje je bilo potrjeno na Tretjem carigrajskem vesoljnem cerkvenem zboru (680-681).'